Geldsake knyp, maar steeds koop SA op skuld | Netwerk24
Deur Liesl Peyper 30 Junie 2019 00:15
Suid-Afrikaners se skuldvlakke is skerp aan die toeneem te midde van die land se negatiewe ekonomiese groeikoers, hoë werkloosheid en gedempte of geen styging in salarisse.
Luidens die verbruikerskrediet-agentskap TransUnion se kwartaallikse oorsig, was daar ’n merkbare styging in die totale balanse van kredietprodukte in die eerste kwartaal van 2019, vergeleke met ’n jaar gelede. Dit dui daarop dat verbruikers aktief nuwe skuld aangaan om hul inkomste aan te vul en hul geldelike verpligtinge na te kom.
Die balans op kredietkaarte (23%), persoonlike lenings (18%) en lenings by ander instellings (10%) het noemenswaardig gestyg op ’n jaargrondslag. Dit dui daarop dat finansiële instellings meer geneig is om krediet toe te staan aan laerisiko-uitleners.
Boonop begin al hoe meer mense versuim om hul uitstaande saldo’s te eerbiedig. Die koers waarteen mense versuim om hul lenings by instellings anders as banke terug te betaal, het tot 24,4% toegeneem in die eerste kwartaal van 2019 – 610 basispunte meer as die ooreenstemmende tydperk in 2018.
Luidens TransUnion is die grootste bron van kommer egter die styging in die wanbetaling van skuld soos huislenings en motorfinansiering, wat ’n aanduiding is dat selfs laerisiko-uitleners onder geldelike druk verkeer.
Meer oor: Transunion | Finansiering | Geldsake | Skuld
Is kontaklose betalings enigsins veilig?